TACLOBAN CITY – Gintapo pinaagi hin usa nga lightning-rali an Adlaw han Pagkaon kakulop banda ala-sinko han kulop ha Mercury Drug Store Rizal Avenue. Gintambungan ini hin mga lider-parag-uma tikang ha iba-iba nga probinsya ha Sinirangan Bisayas.
“Kadungan han pagselebrar han Bulan han Parag-uma, ginpasamwak namon ha katawhan nga grabe yana an inaabat nga kagutom han amon ranggo. Haros waray na kaunon an amon mga pamilya tungod han hamubo nga presyo han produkto ha uma, pangagaw han tuna nga ginkukultibar ngan hiluagan nga panalapas han tawhanon nga katungod,” pahayag ni Nestor Lebico, Secretary-General han Samahan han Gudti nga Parag-uma ha Sinirangan Bisayas o SAGUPA-SB.
Nagin sentral nga panawagan han nasabi nga aktibidad an pagbabasura han CARPER ngan pagsabalaud han GARB o Genuine Agrarian Reform Bill (House Bill 374). Kadungan liwat nga gindemanda han mga parag-uma an tuna ngan hustisya para han mga parag-uma ha Brgy. Suhe, Tacloban City. Ugsa han nasabi nga aktibidad, bumisita ha iba-iba nga ahensya han gobyerno sugad han Department of Agriculture (DA 8) ngan Philippine Coconut Authority (PCA 8) an mga lider-parag-uma para makipagsaru-saruay han mga programa han gobyerno para ha pagpauswag han pag-uma.
“Angay nga seryoso tagdon han gobyerno ni Noynoy Aquino nga diri la pantapal nga solusyon sugad han 4Ps an amon ginkikinahanglan kundi an magtatalwas ha amon tikang ha kakurian ngan kagutom. An pagkaada hin tuna ha kada parag-uma an maiha na nga amon hingyap nga iginlilikaw ha amon tikang pa han iya nanay nga hi dati Corazon Aquino. Tinuod nga reporma ha tuna, igpatuman na!” pagtatapos ni Lebico.###
war_Latn war_Latn war_Latn war_Latn